Source: http://www.bihon.ro/odiseea-portarilor-oradeni/2217759
Timestamp: 2019-09-23 08:58:32+00:00

Document:
Odiseea portarilor orădeni - BIHON
la	19. martie 2019 15:48
Portarul echipei naționale de polo a României, Marius Țic	- © FOTO: CHRISTIAN SANDOR
CSM Digi a avut doar goalkeeperi străini de câte ori a devenit campioană națională.
CSM Digi a dominat cu autoritate poloul românesc în perioada 2007-2016, în care a cucerit de nouă ori consecutiv titlul de campioană națională, a disputat o finală de LEN Euro Cup și a jucat de două ori în grupele LEN Champions League.
Interesant este însă faptul că echipa orădeană s-a bazat în această perioadă de glorie doar pe portari străini.
Kuna Péter, Barát Ferenc, Michal Gogola și Gojko Pjetlovic au fost, pe rând, goalkeeperii titulari cu care CSM Digi a realizat performanțele remarcabile din perioada sa de glorie. Portarii orădeni n-au avut prea multe șanse. Sugestiv în acest sens este exemplul lui Dorin Crețu, care devenise o eternă rezervă, chiar dacă cochetase la un moment dat cu lotul național.
La ora actuală, CSM Digi are tot un portar străin, Stefan Jivojinovic, secondat de Raul Gavriș. Pepiniera Crișului a produs însă în acest timp doi jucători de certă valoare pe acest post, Marius Țic și Șerban Abrudan, care au devenit portarii echipei noastre naționale. Cei doi au părăsit poloul orădean încă de la vârsta junioratului, conștienți fiind că nu pot progresa în carieră din postura de rezerve. Țic s-a transferat la Dinamo, ajungând apoi la Steaua, echipă cu care are oportunitatea de a evolua în grupele Ligii Campionilor. La rândul său, Abrudan a jucat la Corona Sportul Studențesc, iar acum este portarul titular al lui Dinamo.
Marius Țic ar reveni
Marius Țic nu exclude posibilitatea de a juca în viitor la echipa orașului în care a crescut și s-a format ca poloist. El a fost ofertat în presezon de către CSM Digi, dar transferul nu s-a produs. „Eu nu exclud nicio posibilitate în viitor, dar voi alege acea variantă care va fi cea mai avantajoasă pentru mine, ca poloist. La ora actuală, oportunitatea de a evolua în grupele Ligii Campionilor constituie un avantaj decisiv, pentru că doar jucând în compania unor adversari redutabili ai ocazia de a progresa, de a crește în valoare. În Liga Națională există doar câteva formații redutabile, care pot pune probleme”, ne-a declarat Marius Țic, portarul titular al reprezentativei României și al campioanei en titre, Steaua București.
Conform epopeei antice a lui Homer, Odiseea, Ulise (Odiseu) a reușit până la urmă să revină acasă, în Insula Itaca. Rămâne de văzut dacă vreunul dintre cei doi portari orădeni ai echipei naționale vor ajunge să joace pentru CSM Digi.
Taguri: csm digi, goalkeeperi, Marius Tic, polo

References: CSM 

CSM 
 CSM 
 CSM 
 CSM 
 CSM 
 csm